Israelen Libanoko inbasioa (2024)

Israelen Libanoko inbasioa 2024ko urriaren 1ean hasi zen. Israelgo Defentsa Indarrek (IDF) lurreko erasoaldi militar bati ekin zioten Libano hegoaldean, beren hitzetan «selektibo eta mugatua». Horretara baino lehen, Hezbollahren aurkako gailu elektronikoen sabotajea eta bonbardaketa-kanpaina gogor bati ekin zioten.https://www.berria.eus/mundua/hezbollahk-baieztatu-du-israelek-beren-buruzagi-hassan-nasrallah-hil-duela_2131196_102.html 

Inbasioa Israelen eta Hezbollahren arteko gatazkan izandako gorakada baten parte da. Erasoa Israelen «Iparraldeko Geziak» izeneko operazioaren barruan kokatzen da, Hezbollahren helburuen aurkako kanpaina militarra, eta «Gazako eta beste eremu batzuetako borrokekin batera» garatu behar zen, haien hitzetan.

 Israelen lehorreko ofentsibaren hasiera 
Libanoko Armadak adierazi zuen Israelgo soldaduak Libanon sartu zirela, baina atzera egin zutela. Israelgo Armadak ere ziurtatu zuen Hezbollahrekin borrokan aritu zirela; baita horietan Israelgo zortzi soldadu hil zirela ere. Israelgo iturriek adierazi zuten lehorreko ofentsiba horretan Israelgo Armadaren 98. dibisioak parte hartu zuela (25.000-50.000 kide). Biharamunean, Israelek erantzun zuen tropa gehiago eramanez Libano hegoaldera.https://www.berria.eus/mundua/iranen-aurkako-mendekua-iragarri-du-netanyahuk-erasotzen-gaituenari-egingo-diogu-eraso_2131418_102.html Iranek, bestetik,  egun berean, urriaren 1ean, iragarritako mendekua hartu zuen Israelen aurka: 200 misil inguru jaurti zituen Israelera.

Egunak aurrera joan ahala, herrialdearen hegoaldean, Hezbollahko kideek eta Israelgo soldaduek aurrez aurreko borrokan zirauten. Horregatik, Avichay Adraee Israelgo armadako bozeramaileak Libano hegoaldeko 25 herritako biztanleei etxetik joateko agindu zien; besteak beste, Nabatiye hirikoei —120.000 biztanle ditu—. Herritar horiei guztiei Awali ibaia baino iparralderago joateko esan zien, gogoraraziz «debekatuta» zegoela Libano hegoaldera joatea.https://www.berria.eus/mundua/nasrallahk-su-eten-bat-adostu-zuen-libanoren-arabera_2131495_102.html Urriaren 7an, Israelek areagotu egin zuen bere ofentsiba, inbasioa hasi zuen 98. dibisioari 91. eta 36. dibisioak gehituz. Israel barneko iturriek adierazi zuten areagotze hori bideraturik egon zitekeela Libano hegoaldeko Hezbollahren armak suntsitzera edo etorkizuneko negoziazioetan lurralde okupatua ekintza gauzatutzat aurkezteko, ordena berri batean. 

 Israelen aire erasoak 
Urriaren 4an, Israelek ordu arteko eraso bortitzena jo zuen Beiruten kontra, baita aireportuaren inguruan, lurrazala eta eraikinak dardaraziz. Hezbollahren hurbileko iturriek adierazi zuten israeldarrek 11 erasoaldi egin zituztela. Bestalde, aire erasoek Beirut eta Siria arteko errepidea moztu zuten, ehun milaka iheslarik erabiltzen ari zirena. Izan ere, 300.000 iheslarik Siriara alde egin zuten hamar eguneko epean. Gainera, Israelen arabera, Mohammad Rashid Sakafi Hezbollahko komunikazio sareen arduraduna hil zuten ostegunean, «zehaztasun handiko» operazioan.

 Hezbollahko buruzagien hilketak 
Lehorreko ofentsiba hasi baino lehen, irailaren 27an Israelen bonbardaketa astun eta errepikakor batek Nasrallah Hezbollahko buruzagi gorena hil zuen Beirut hegoaldean. Urriaren 8an, Benjamin Netanyahu Israelgo lehen ministroak adierazi zuenez, Israelgo Armadak Nasrallahren ondorengoa hil egin zuen, "baita haren ondorengoa ere", izenak aipatu gabe, "milaka terrorista hil ditugu". Ondorengo hori Hashem Safieddine zen eta, ustez, Beirut hegoaldeko auzoak bonbardatzean suertatu zen hilik.

 Hezbollahk aire erasoz erantzun 
Urriaren 6an, Hezbollahk Israel iparraldeari egin zion eraso, aurreko gauean Israelek Beirut hegoaldeko auzoak bortizki bonbardatu ondoren, ordu arteko gogorrena: aire eraso ugari. Jomugen artean ziren gasolindegi bat eta hotel bat, Rafic Hariri Nazioarteko Aireportutik hurbil. Al-Jazeera hedabideko berriemaileak azaldu zuen bonbardaketen intentsitateak aditzera ematen zuela Gazako suntsipena errepikatzen ari zela. Milaka biztanlek Beirut hegoaldetik erdialdera ihes egiten zuten aterpe bila. Libanoko Gobernuak gainezka ikusi zuen bere burua herritarrak aterpetzeko orduan. 

 Erreferentziak 

 Ikus, gainera 
 2006ko Libanoko gerra

 Kanpo estekak 

Kategoria:Israel-Palestina gatazka (2023-orain)
Kategoria:2024 Libanon
Kategoria:Israelek parte hartutako gerrak
Kategoria:2024ko gatazkak
Kategoria:Israel-Libano harremanak
Kategoria:Palestina eta Ekialde Hurbila sutan (2023-2024)